OBH 4454/1998.
Az állampolgári jogok országgyűlési biztosa általános helyettesének jelentése
Ügyintéző: Dr. Szécsi Mária

Az eljárás megindítása

A panaszos azért fordult az Országgyűlési Biztosok Hivatalához (OBH), mert 1996. augusztus 26-án megvásárolt személygépkocsiját a Vám- és Pénzügyőrség Komárom-Esztergom Megyei Nyomozó Hivatala 1996. október 25-én lefoglalta ismeretlen tettes ellen csempészet miatt indult eljárásban. A lefoglalást 1998. június 15-én ugyan a bíróság megszüntette, de a gépkocsit vámeljárásra utalta. A hatályos jogszabályok szerint azonban ez a gépkocsi - 1989-ben gyártották - már nem vámkezelhető, az országba nem hozható be. Így a panaszos a gépkocsihoz nem juthat hozzá (vámáruraktárba került), hanem azt árverésen - alkatrészként - fogják majd értékesíteni.

A panaszos nem tartja elfogadhatónak, hogy a hatóság hibázott - nem vette észre, hogy a vámokmányok hamisak, vásárlása előtt a gépkocsiról a rendőrség neki is kedvező tájékoztatást adott -, és mégis neki kell anyagi hátrányt szenvednie. Álláspontja szerint a jogalkotó is hibázott, ha a jogszabály a visszaélést nem zárja ki. Segítséget kér valamilyen kompromisszumos megoldáshoz, hogy megkaphassa gépkocsiját. 

A panaszban foglaltak tisztázására vizsgálatot indítottam.  

A megállapított tényállás

A panaszos által megvásárolt Jaguár típusú személygépkocsiról a csempészet bűntette miatt indult eljárás során megállapították, hogy azt az ismeretlen személy 1993 májusában csempészte be, és hamisított vámárunyilatkozattal helyezték forgalomba; a gépkocsi első forgalombahelyezése jogszerűtlen volt, és az jelenleg is vámárunak minősül. A Tatabányai Városi Bíróság 2.B. 748/1998/2. sz. végzésének indokolása szerint a nyomozás megállapította azt is, hogy a panaszos a gépkocsi megszerzése során jóhiszeműen járt el. (A nyomozást egyébként a csempészést elkövető ismeretlen tettes ellen megszüntették.)

A lefoglalás megszüntetése után, 1998. július 8-án írt 484/98. sz. levelében a tatabányai Vámhivatal felhívta a panaszost, hogy a gépkocsi vámkezelését a levél kézhezvételét követő 15 napon belül kérje a budapesti Vámhivatalnál. Egyúttal arról is tájékoztatta, hogy a 4 évnél idősebb személygépkocsik a belföldi forgalom számára nem vámkezelhetők. Az ilyen személygépkocsik behozatalát a 27/1997. (XII.12.) KHVM-KTM rendelet tiltotta meg. A gépkocsi - a levél szerint - külföldre visszaszállítható, ha a címzett ország engedélyezi az 1989-ben gyártott gépkocsi bevitelét, és előtte a tárolás és a szállítás költségeit a panaszos megfizeti.
 
A vizsgálat megállapításai

A vizsgálat során tájékoztatást kértem a Közlekedési Főfelügyelet főigazgatójától, az országos rendőr-főkapitánytól, továbbá a Vám- és Pénzügyőrség Országos parancsnokától arról, hogy mely szervnek milyen feladata volt a gépjármű forgalombahelyezése során. A gépjármű forgalombahelyezésekor az eljárást a közlekedési felügyeletek folytatták le, de abban az időben - 1993-ban - közvetlen folyamatos kapcsolatuk nem volt a vám és rendőri szervekkel, kizárólag esetenként, a kifejezetten gyanús okmányok ellenőrzése érdekében történt kapcsolatfelvétel. Egyébként csak utólagos ellenőrzés volt. Miután azonban a tapasztalatok bizonyították a hamis vámokmányokkal való forgalombahelyezés veszélyét, a fokozott ellenőrzés biztosítására több intézkedést tettek. 1996 októberétől egy helyre összpontosították a külföldről beérkező használt személygépkocsik vámkezelését, 1998-tól olyan zárt rendszert alakítottak ki, amely eredményeként már szinte teljesen megszűntek a vámeljárást megkerülő visszaélések.

Az Alkotmány 13. § (1) bekezdése garantálja a tulajdonhoz való jogot, a 2. § (1) bekezdése pedig a jogállamiságot deklarálja. Ezekből következik, hogy az állam polgárai tulajdonának védelme érdekében köteles a megfelelő igazgatási szervezetet, eljárást kialakítani, és azt folyamatosan a változó viszonyokhoz igazítani. Álláspontom szerint az ismertetett lépések e kötelesség teljesítését szolgálták, és ebben nyilvánvalóan még további tennivalók is lesznek. Figyelembe véve, hogy a bűncselekmények teljesen nem zárhatók ki, a legutóbbi, 1999. júliusi jogszabálymódosítás lehetővé teszi a vétlen károsult helyzetének lényeges javítását azzal, hogy a bíróság vagy más hatóság által jogerős határozatban a vámeljárás lefolytatása mellett kiadni rendelt gépkocsit a jövőben a korára való tekintet nélkül vámkezelhetik. A 19/1999. (VII.6.) KHVM-KöM-PM együttes rendelet módosította ekként a 3/1999. (I.18.) KHVM-KöM-PM együttes rendeletet. Ezzel a panaszos igénye a gépjármű kiadására teljesülhet, mert ennek jogszabályi akadálya elhárult. Természetesen a gépjárműnek a környezetvédelem érdekében meghatározott műszaki feltételeknek meg kell felelnie. 

Mindezekre tekintettel úgy ítélem meg, hogy a tulajdonhoz és a jogbiztonsághoz  való alkotmányos joggal kapcsolatos visszásság megállapítása nem indokolt.

Budapest, 1999. október 31.

Dr. Polt Péter